Сабийхэм я сэбэп зыхэлъхэр яхъумэ
ХеящIэ приставхэм я федеральнэ къулыкъущIапIэм и управленэу Къэбэрдей-Балъкъэр Республикэм щыIэм и унафэщI — Къэбэрдей-Балъкъэр Республикэм и хеящIэ пристав нэхъыщхьэ Бауаев А. Къ., Сабийм и хуитыныгъэхэмкIэ уполномоченнэу Къэбэрдей-Балъкъэр Республикэм щыIэ Лъынэ С. А. сымэ 2020 гъэм щэкIуэгъуэм и 19-м ХеящIэ приставхэм я федеральнэ къулыкъущIапIэм и управленэу Къэбэрдей-Балъкъэр Республикэм щыIэм и унэм цIыхухэм щаIущIащ. КъБР-м щыпсэу дэтхэнэми Iэмал иIащ а IуэхущIапIитIми я унафэщIхэм епсэлъылIэну. Ар и щыхьэтщ унафэщIхэр а унэтIыныгъэм хуэгъэза IуэхухэмкIэ цIыхухэм зэрахузэIухам. Зыкъызэрыхуагъэза зы Iуэхуи гулъытэншэу къэнакъым а махуэм, дэтхэнэ упщIэми жэуап пыухыкIа ягъуэтащ.
Къыхэгъэщыпхъэщ мыпхуэдэ зэIущIэхэр щIэх-щIэхыурэ къызэрызэрагъэпэщыр икIи ахэр хуэгъэзащ ди цIыхухэм ящыщу зи щхьэ Iуэху нэхъ дэзымыгъэкIыжыфхэм — сабийхэм — къащхьэщыжыным, абыхэм ехьэлIа Iуэхухэр зэпкърыхыным. Сабийм и хуитыныгъэхэмкIэ уполномоченнэр жыджэру яужь итщ анагъэмрэ сабиигъуэмрэ хъумэным хуэгъэза къэрал политикэр пхыгъэкIыным, а Iуэхум ар зи къалэн IуэхущIапIэхэр зэдегугъуным. Сыту жыпIэмэ, ар ящыщщ ди къэралым игъэнэхъыщхьэ къалэнхэм. Урысейм и УФССП-м и къудамэу Къэбэрдей-Балъкъэр Республикэм щыIэм гулъытэшхуэ хуещI алиментхэр сабийм къратыным теухуа Iуэхухэм кIэлъыплъыным, ар ныбжьыщIэм иIэ хуитыныгъэхэр нэсу къыхуэгъэсэбэпыным ехьэлIа Iуэхуу зэрыщытым, балигъыпIэ иувэхукIэ и адэ-анэм япIыну зэракъалэным къыхэкIыу.
ЦIыхухэр Управленэм и унафэщIхэми алиментхэр и чэзум икIи ирикъуу сабийм Iэрыхьэным зи нэIэ тетын хуей IэщIагъэлIхэми яIущIащ. ЗэIущIэхэм наIуэ къыщыхъуащ а IэнатIэм щыIэ гугъуехьхэр икIи ахэр гъэзэщIа хъуным хуэщхьэпэну хэкIыпIэхэм щытепсэлъыхьащ. Мы Iуэхум и купщIэ нэхъыщхьэр социальнэ мыхьэнэ зиIэ Iуэхум сэбэпынагъ нэхъыбэ къыпэкIуэу щызэдэлэжьэнырщ.
УФ-м и ХеящIэ приставхэм я федеральнэ къулыкъущIапIэм и управленэми Сабийм и хуитыныгъэхэмкIэ уполномолченнэми къызэрагъэпэщ мы Iуэхум теухуауэ судым къищта унафэхэр гъэзэщIа хъуным хуэунэтIа Iуэху псори. А лэжьыгъэр адэкIи темыплъэкъукIыу ирагъэкIуэкIынущ.
